1.VISPĀRĪGA INFORMĀCIJA

Ar vēstuli, kas Komisijā reģistrēta 2016. gada 22. februārī, Slovākija lūdza atļauju piemērot pasākumu, atkāpjoties no PVN direktīvas 193. panta. Saskaņā ar PVN direktīvas 395. panta 2. punktu Komisija 2016. gada 4. novembra vēstulē informēja pārējās dalībvalstis par Slovākijas pieprasījumu. Komisija 2016. gada 7. novembra vēstulē paziņoja Slovākijai, ka tās rīcībā ir visa informācija, ko tā uzskata par vajadzīgu, lai izvērtētu pieprasījumu.

Saskaņā ar 395. pantu Padomes 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (PVN direktīva) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest īpašus pasākumus, atkāpjoties no šīs direktīvas noteikumiem, ar nolūku vienkāršot PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas. Tā kā ar šo procedūru pieļauj atkāpes no PVN vispārējiem principiem, atbilstīgi vairākkārtējiem Eiropas Savienības Tiesas nolēmumiem šādām atkāpēm vajadzētu būt samērīgām un to tvērumam ierobežotam.

Parasti persona, kas atbildīga par PVN samaksu nodokļu iestādēm atbilstīgi PVN direktīvas 193. pantam, ir nodokļa maksātājs, kas veic preču piegādi. Slovākijas pieprasītās atkāpes mērķis ir noteikt, ka par nodokļa samaksu atbildīgs ir nodokļa maksātājs, kam piegādā preces (t. s. apgrieztās maksāšanas sistēma), attiecībā uz noteiktiem produktiem, jo īpaši noteiktiem gaļas produktiem, dzīviem liellopiem, cūkām un mājputniem. Šīs konkrētās preces, uz kurām attiecas Slovākijas pieprasījums, sīki uzskaitītas 3. punktā.

Saskaņā ar Slovākijas sniegto informāciju minētajās tirdzniecības nozarēs daudzi uzņēmumi nemaksā PVN nodokļu iestādēm pēc produktu pārdošanas. Tomēr šo uzņēmumu klienti, kuri ir nodokļa maksātāji ar nodokļa atskaitīšanas tiesībām un kuru rīcībā ir derīgs rēķins, saglabā tiesības uz nodokļa atskaitīšanu.

Tāpēc Slovākija vēlētos piemērot nodokļa apgrieztās maksāšanas sistēmu, šādā veidā likvidējot iespējamo krāpšanu, jo ja PVN neiekasētu, tad potenciālajam “pazudušajam” tirgotājam nebūtu iespēju paturēt PVN summu, ko tas saņēmis no sava klienta. Par nodokļa maksāšanu atbildīgais saņēmējs, kurš ir nodokļa maksātājs ar pilnīgām atskaitīšanas tiesībām, deklarētu un atskaitītu PVN tajā pašā deklarācijā. Tādējādi būtu iespējams novērst šāda veida krāpšanu un līdz ar to turpmākus zaudējumus.

2.APGRIEZTĀS MAKSĀŠANAS SISTĒMA

Atbilstoši PVN direktīvas 193. pantam PVN maksāšanas pienākums ir nodokļa maksātājam, kurš piegādā preces vai sniedz pakalpojumus. Apgrieztās maksāšanas sistēmas mērķis ir šo pienākumu pārnest uz nodokļa maksātāju, kurš preces vai pakalpojumus saņem.

“Pazudušā tirgotāja” gadījumos tirgotāji izvairās no PVN maksāšanas nodokļu iestādēm pēc tam, kad tie ir pārdevuši savus produktus. Agresīvākā šādas nodokļa nemaksāšanas izpausme ir “karuseļveida” shēmas izmantošana (tās ietvaros preces vai pakalpojumi tiek tirgoti starp dalībvalstīm), vienu un to pašu preču piegādei vai pakalpojumu sniegšanai notiekot vairākkārt, taču PVN nodokļu iestādēm netiek samaksāts. Ar apgrieztās maksāšanas procedūras palīdzību jo īpaši tiek novērsta iespēja izmantot šādu nodokļu nemaksāšanas veidu, jo šādos gadījumos par personu, kas atbildīga par PVN samaksu, tiek noteikta persona, kurai piegādātas preces vai sniegti pakalpojumi.

3.PIEPRASĪJUMS

Slovākija saskaņā ar PVN direktīvas 395. pantu pieprasīja, lai Padome, rīkojoties pēc Komisijas priekšlikuma, atļauj Slovākijai, atkāpjoties no PVN direktīvas 193. panta, piemērot īpašu pasākumu attiecībā uz apgrieztās maksāšanas sistēmas piemērošanu saistībā ar turpmāk minēto preču piegādi.

KN kods Produkts ex 0201 Svaiga vai atdzesēta liellopu gaļa — tikai mājas liellopu gaļa ex 0202 Saldēta liellopu gaļa — tikai mājas liellopu gaļa ex 0203 Svaiga, atdzesēta vai saldēta cūkgaļa — tikai mājas cūku gaļa ex 0207 Pozīcijas 0105 mājputnu gaļa un uzturā lietojami subprodukti, svaigi, atdzesēti vai saldēti — tikai mājputnu gaļa un subprodukti ex 0102 Dzīvi liellopi — tikai dzīvi mājas liellopi ex 0103 Dzīvas cūkas — tikai dzīvas mājas cūkas ex 0105 Dzīvi mājputni, t. i., vistas, pīles, zosis, tītari un pērļu vistiņas — tikai dzīvi mājputni

4.KOMISIJAS VIEDOKLIS

Saņēmusi pieprasījumus saskaņā ar 395. pantu, Komisija tos pārbauda, lai pārliecinātos, vai ir izpildīti pamatnosacījumi šādu pieprasījumu apmierināšanai, tas ir, vai ierosinātais īpašais pasākums vienkāršo procedūras nodokļa maksātājiem un/vai nodokļu administrācijai un vai šāds priekšlikums novērš konkrētu veidu nodokļa nemaksāšanu vai izvairīšanos no nodokļa maksāšanas. Komisija šajā jautājumā vienmēr bijusi rezervēta un piesardzīga, lai panāktu, ka ar atkāpēm netiek traucēta vispārējās PVN sistēmas darbība, atkāpju tvērums ir ierobežots un tās ir nepieciešamas un samērīgas.

Ikviena atkāpe no sadalītā maksājuma sistēmas var būt tikai pēdējā iespēja un ārkārtas pasākums, un ir jāsniedz garantijas par piešķirtās atkāpes nepieciešamību un ārkārtas raksturu.

Ņemot vērā iepriekš teikto, jāatgādina, ka Komisijas politika ir bijusi atkāpes, kurās piemēro apgrieztās maksāšanas sistēmu, apsvērt tikai tad, ja tajā pašā laikā attiecīgās preces nevar sasniegt galapatēriņu, ja vājš nodokļu maksātājs tiek aizstāts ar drošu un ja nav riska, ka krāpšana pārvirzīsies uz mazumtirdzniecības līmeni vai citām dalībvalstīm, kuras sistēmu neizmanto.

Pirmkārt, Komisija uzskata, ka attiecīgās sīkāk uzskaitītās preces ir tādas, kurām revīziju iespējams veikt ar parastiem līdzekļiem, un nav nepieciešams piemērot apgrieztās maksāšanas sistēmu. Šajā saistībā tiek norādīts uz agrāku pieprasījumu attiecībā uz cūku audzēšanu un lopbarību, kas satur noteiktus produktus, uz kuriem arī attiecas šis pieprasījums (COM(2013)148, 19.3.2013. (atbildot uz Ungārijas pieprasījumu) (salīdzināmi paziņojumi: COM(2014)229, 22.4.2014. (“cukurs” (Ungārija)), COM(2014) 623, 10.10.2014. (“dārgakmeņi” (Igaunija)).